Ақтөбе әкімі жүргізушілерді ереуілді тоқтатуға көндірді
"Ақтөбе әкімі жүргізушілерді ереуілді тоқтатуға көндірді" | "https://abai.kz/post/128548"
TITLE: Ақтөбе әкімі жүргізушілерді ереуілді тоқтатуға көндірді
URL: https://abai.kz/post/128548
META: "Ақтөбе әкімі жүргізушілерді ереуілді тоқтатуға көндірді" | "https://abai.kz/post/128548"
DATE: 12.02.2021
AUTHOR(s): Abai.kz
TOTAL WORDS: 156
TEXT: Жұма күні Ақтөбеде жалақыларын өсіруді талап етіп, таңғы сағат бестен бері ереуілдеткен "Жолаушылар автокөлік кәсіпорнының" жүзге жуық жұмысшысының наразылығы төрт жарым сағаттан кейін аяқталды. Осы аралықта жүргізушілер мен кондукторларға кәсіпорын басшылығы өкілдері, еңбек инспекциясы мамандары келіп, жұмысқа шығуға көндіруге тырысқан еді, бірақ нәтиже шықпаған. Таңертеңгі сағат 9-дар шамасында келген Ақтөбе қаласының әкімі Асхат Шахаров "күні бойы осында боламын, әкімдікке бармаймын. Мәселемен танысып, шешемін" дегеннен кейін ғана жұмысшылар ереуілді тоқтатуға көнді. Бірақ әкім мәселені қалай шешетінін айтпады. Жүргізушілер мен кондукторлар басшылыққа бірнеше талап қойып отыр: жалақыны өсіру, жоспарды көбейтпеу, зейнетақы мен медициналық сақтандыру жарнасын уақытында аудару. Азаннан қас қарайғанға дейін жұмыс істейтін кәсіпорын қызметкерлері өздерінің айына 32-70 мың теңге аралығында жалақы алатынын, қымбатшылық жағдайында бұл жетпейтінін айтып, шағымданған. Ал компания басшылығы маршруттардың көбі шығынды ақтамайтынын, мемлекеттен субсидия мен компенсация берілсе, жағдай дұрысталатынын айтқан. Ереуілдің салдарынан жұма күні қала іші мен маңындағы мыңдаған жолаушы қатынассыз қалған. Кәсіпорын басшылығының мәліметінше, автопарк жұмыс күндері 1,5-2 млн жолаушыға қызмет көрсетеді. Abai.kz
